Document ID: 32008D0664

KOMISSION PÄÄTÖS,
tehty 8 päivänä elokuuta 2008,
vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY liitteen III 2 kohdan b alakohdan ja 9 artiklan mukaista poikkeusta koskevasta pyynnöstä tehdyn päätöksen 2005/294/EY muuttamisesta
(tiedoksiannettu numerolla K(2008) 4252)
(Ainoastaan tanskankielinen teksti on todistusvoimainen)
(2008/664/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY (1) ja erityisesti sen liitteessä III olevan 2 kohdan kolmannen alakohdan,
sekä katsoo seuraavaa:
(1)
Jos jäsenvaltio aikoo sallia direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä ja a alakohdassa mainituista määristä poikkeavan karjanlantamäärän käytön hehtaaria kohden vuodessa, kyseinen määrä on asetettava sellaiseksi, ettei se rajoita mainitun direktiivin 1 artiklassa määriteltyjen tavoitteiden saavuttamista; lisäksi asianomainen määrä on perusteltava puolueettomin perustein, kyseessä olevassa tapauksessa esimerkiksi pitkillä kasvukausilla ja suuria typpimääriä kuluttavilla kasvilajeilla.
(2)
Komissio teki 18 päivänä marraskuuta 2002 päätöksen 2002/915/EY (2), jonka nojalla Tanskan toimintaohjelmassa vuosille 1999-2003 sallitaan karjanlannan käyttö tietyillä karjatiloilla määrinä, jotka vastaavat enintään 230 kg typpeä hehtaaria kohti vuodessa. Komission päätöksellä 2005/294/EY (3) kyseinen poikkeus ulotettiin koskemaan Tanskan toimintaohjelmaa vuosille 2004-2007.
(3)
Tanska pyysi 17 päivänä huhtikuuta 2008 poikkeuksen voimassaoloajan pidentämistä edelleen. Pyyntöön oli liitetty yksityiskohtaiset tekniset perustelut.
(4)
Lainsäädännön, jolla direktiivi 91/676/ETY saatetaan osaksi Tanskan kansallista oikeusjärjestystä, voidaan katsoa olevan direktiivin mukainen, ja sen säännöksiä sovelletaan myös poikkeukseen.
(5)
Joulukuussa 2003 Tanska sai valmiiksi vesiympäristöä koskevan toisen toimintaohjelmansa arvioinnin, joka osoitti, että kaudelle 1985-2003 asetettu nitraatin huuhtoutumisen 48 prosentin vähennystavoite saavutettiin.
(6)
Tanskan parlamentti hyväksyi vesiympäristöä koskevan kolmannen toimintaohjelman (2005-2015), jossa nitraatin huuhtoutumiselle asetetaan 13 prosentin lisävähennystavoite ja fosfaattiylijäämille 50 prosentin vähennystavoite kaudelle 2005-2015. Vuonna 2007 hallitus pääsi yhteisymmärrykseen siitä, että viimeistään vuonna 2009 laaditaan vesiympäristöä koskeva neljäs toimintaohjelma, jossa tarkastellaan kolmatta toimintaohjelmaa kriittisesti ja esitetään muutoksia kansalliseen lainsäädäntöön; näin voidaan varmistaa, että tavoitteet saavutetaan viimeistään vuonna 2015.
(7)
Tanska on laatinut toimintaohjelman kaudelle 2008-2011 direktiivin 91/676/ETY 5 artiklan mukaisesti. Toimintaohjelman toimenpiteet ovat erottamaton osa vesiympäristöä koskevaa kolmatta toimintaohjelmaa.
(8)
Seurannasta ja valvonnasta saadut tiedot osoittavat, että kaudella 2005-2006 poikkeuksen soveltamisalaan kuului Tanskassa 1 779 karjatilaa (3,4 prosenttia kaikista karjatiloista), 220 839 kotieläinyksikköä (10,3 prosenttia kaikista kotieläinyksiköistä) ja 115 336 hehtaaria (4,2 prosenttia kokonaisalasta).
(9)
Maatalousalueiden valuma-alueilla tehdyt tutkimukset ja ravinneanalyysit osoittavat, että huuhtoutuneen nitraatin määrä väheni savimailla 40 prosenttia ja hiekkamailla 49 prosenttia kaudella 1990-2006. Vuosista 2002 ja 2003 lähtien huuhtoutumisaste on pysynyt lähestulkoon samana.
(10)
Kehityssuunta-analyysit osoittavat, että juuristovyöhykkeestä poistuvan veden nitraattipitoisuus pieneni savimailla 29 prosenttia ja hiekkamailla 45 prosenttia kaudella 1990-2006. Vuonna 2006 viitevaluma-alueiden ylemmän pohjavesikerroksen keskimääräinen nitraattipitoisuus oli sekä hiekka- että savimailla alle 50 mg/l. Kaudella 1990-2006 maatalousalueiden viitevaluma-alueiden vesivirtojen nitraattipitoisuus pieneni 31 prosenttia niin, että keskimääräinen nitraattipitoisuus oli hiekkamailla alle 20 mg/l ja savimailla noin 30 mg/l.
(11)
Tutkittuaan Tanskan pyynnön ja otettuaan huomioon päätöksillä 2002/915/EY ja 2005/294/EY myönnetystä poikkeuksesta saadut kokemukset komissio katsoo, että Tanskan kaavailema karjanlannan käytön määrä - joka vastaa 230 kg typpeä hehtaaria kohti vuodessa - ei estä direktiivin 91/676/EY tavoitteiden saavuttamista, edellyttäen että noudatetaan päätöksessä 2005/294/EY asetettuja tiukkoja ehtoja.
(12)
Päätöksen 2005/294/EY soveltamiskausi päättyi 31 päivänä heinäkuuta 2008. Päätöksen 2005/294/EY voimassaoloaikaa olisi pidennettävä sen varmistamiseksi, että asianomaiset karjanpitäjät voisivat edelleen hyötyä poikkeuksesta. Päätöksessä 2005/294/EY asetettuja raportointivelvollisuuksia olisi myös mukautettava.
(13)
Tämä päätös on direktiivin 91/676/ETY 9 artiklalla perustetun nitraattikomitean lausunnon mukainen,
ON TEHNYT TÄMÄN PÄÄTÖKSEN:
1 artikla
Muutetaan päätös 2005/294/EY seuraavasti:
1)
Korvataan 8 artiklan 1 kohta seuraavasti:
”1. Valvonnan tulokset ja tiivistetty kertomus arviointikäytännöistä (karjatiloilla tehdyt tarkastukset) sekä veden laadun kehityksestä (juurivyöhykkeestä tapahtuvan huuhtoutumisen valvonnan, pinta-/pohjaveden laadun ja mallipohjaisten laskelmien perusteella) on toimitettava komissiolle vuosittain.”.
2)
Korvataan 9 artiklassa ilmaisu ”31 päivänä heinäkuuta 2008” ilmauksella ”31 päivänä heinäkuuta 2012”.
2 artikla
Tämä päätös on osoitettu Tanskan kuningaskunnalle.
Tehty Brysselissä 8 päivänä elokuuta 2008.

Labels: 1
4
18
20